ຜູ້ນຳສູງສຸດຂອງອິຣ່ານສນັບສນຸນ ປະທານາທິບໍດີອາມາດີເນຈາດສໄມທີສອງ
ຂ່າວອື່ນໆອີກ: ລະເບີດແຄມທາງເຮົດໃຫ້ປະຊາຊົນເສັຍຊີວິດ 12 ແລະບາດເຈັບປະມານ30 ຄົນ; ຣັຖມຸນຕີການຕ່າງປະ ເທດສະຫະຣັດຢ້ຽມຢາມອາຟຣິກາ; ໂຈນທະເລໂຊມາເລັຍ
ຜູ້ນຳສູງສຸດຂອງອິຣ່ານໄດ້ໃຫ້ການສນັບສນຸນຢ່າງເປັນທາງການ ຕໍ່ ການດຳຣົງຕຳແໜ່ງປະທານາທິບໍດີສໄມທີສອງຂອງທ່ານ Mahmoud Ahmadinejad ເຖິງແມ່ນມີບັນຫາຂັດແຍ່ງກັນຢ່າງກວ້າງຂວາງ ກ່ຽວ ກັບການເລືອກຕັ້ງທ່ານ ຄືນໃໝ່ນັ້ນ ທ່ານ Ayatollah Ali Khameini ໄດ້ອະນຸມັດການຂຶ້ນດຳຣົງຕຳແໜ່ງໃໝ່ຂອງທ່ານອາມາດີເນຈາດ ໃນພິທີທາງການທ່ີຈັດຂຶ້ນໃນກຸງ ເຕຮິຣ່ານໃນມື້ນີ້ ພວກຜູ້ນຳຝ່າຍຄ້ານ ທ່ີພາກັນບໍ່ໄປຮ່ວມໃນພິທີດັ່ງ ກ່າວເວົ້າວ່າ ໄຊຊນະໃນການເລືອກຕັ້ງຂອງທ່ານອາມາດີເນຈາດ ເປັນການສໍ້ໂກງ ທ່ານອາມາດີເນຈາດ ຈະສາບານໂຕເຂົ້າຮັບຕຳແໜ່ງໃໝ່ໃນພິທີທີ່ ສະພາແຫ່ງຊາດ ໃນວັນທີ 5 ເດືອນນີ້ ແລະທ່ານມີເວລາ 2 ອາທິດນັບແຕ່ມື້ນັ້ນເປັນຕົ້ນໄປ ເພື່ອປະກອບຄນະຣັຖບານຊຸດໃຫມ່ຂອງທ່ານ ກຳລັງຮັກສາຄວາມປອດໄພຂອງອິຣ່ານໄດ້ຈັບກຸມພວກນັກເຄື່ອນໄຫວ ນັກການເມືອງແລະພວກປະທ້ວງຫລາຍຮ້ອຍຄົນ ຫລັງຈາກການເລືອກຕັ້ງ ປະທານາທິບໍດີ ໃນວັນທີ 12 ເດືອນມິຖຸນາແລ້ວນີ້ ແລະການດຳເນີນຄະດີພວກຖືກຈັບກຸມ ຈຳນວນຫລາຍກວ່າ 100 ຄົນໄດ້ເຣີ່ມຂຶ້ນໃນວັນເສົາຜ່ານມານີ້ ອະດີດປະທານາທິບໍດີອິຣ່ານ ທ່ານ Mohammad Khatami ຊຶ່ງ ປັດຈຸບັນເປັນຫົວໜ້າພັກປະຕິຮູບໃຫຍ່ທ່ີສຸດໃນປະເທດ ກ່າວໃນວັນອາທິດ ວານນີ້ວ່າ ການດຳເນີນຄະດີພວກປະທ້ວງເຫລົ່ານີ້ເປັນການກະທຳ ທ່ີຂັດກັນກັບກົດໝາຍຣັຖທັມມະນູນຂອງຊາດ ຕຳຫລວດອັຟການີສຖານກ່າວວ່າ ລະເບີດແຄມທາງລູກນຶ່ງໄດ້ເຮັດໃຫ້ຜູ້ຄົນເສັຍຊີວິດໄປ 12 ຄົນແລະບາດເຈັບຕື່ມອີກປະມານ 30 ຄົນໃນ ເມືອງເຮຣັດ ທາງພາກຕາເວັນຕົກຂອງປະເທດໃນວັນຈັນມື້ນີ້ ບັນດາເຈົ້າໜ້າທ່ີກ່າວວ່າ ລະເບີດດັ່ງກ່າວຖືກຊຸກເຊື່ອງໄວ້ໃນກະຖັງຂີ້ເຫຍື້ອ ແລະກົດຂະນວນໃຫ້ແຕກຂຶ້ນດ້ວຍເຄື່ອງຄວບຄຸມຈາກໄລຍະໄກ ໃນຂະນະທ່ີລົດຂອງຕຳຫລວດຂະບວນນື່ງແລ່ນກາຍໄປ ບົນຖນົນທ່ີມີຜູ້ ຄົນສັນຈອນຢ່າງໜາແໜ້ນນັ້ນ ໂຄສົກຂອງກຸ່ມຕາລີບັນກ່າວວ່າ ເປົ້າໝາຍຂອງການໂຈມຕີແມ່ນແນໃສ່ ຫົວໜ້າຕຳຫລວດເຂດເມືອງ Injil ທ່ີຢູ່ໃກ້ກັນ ຊື່ງຜູ້ກ່ຽວໄດ້ຮັບບາດເຈັບຢ່າງສາຫັດຈາກການລະເບີດນັ້ນ ຕຳຫລວດອີກ 2 ຄົນໄດ້ເສັຍ ຊີວິດໄປເຊ່ນກັນ ພ້ອມກັບແມ່ຍິງຄົນນຶ່ງແລະເດັກສາວຄົນນຶ່ງ ພວກຕາລີບັນໄດ້ເພ່ີມທະວີການໂຈມຕີຂຶ້ນໃນທົ່ວອັຟການີສຖານ ໃນຂະນະທ່ີປະເທດດັ່ງກ່າວ ກຳລັງກະກຽມເພື່ອການເລືອກຕັ້ງປະທານາທິບໍດີ ແລະການເລືອກຕັ້ງປະຈຳເຂດທ້ອງຖ່ິນຕ່າງໆໃນວັນທີ 20 ເດືອນນີ້ ຫົວໜ້າກຸ່ມເນໂຕຄົນໃໝ່ ທ່ານ Anders Fogh Rasmussen ກ່າວໃນວັນຈັນມື້ນີ້ ທີ່ກຸງ Brussels ວ່າ ພັນທະມິດເນໂຕຕ້ອງການການຊ່ອຍເຫລືອຈາກນາໆຊາດຂຫລາຍຂຶ້ນໃນອັຟການີສຖານ ເພື່ອປ້ອງ ກັນໃນອັນທ່ີທ່ານເອີ້ນວ່າ ບໍ່ໃຫ້ອັຟການິສຖານກາຍເປັນສະຖານີກາງແຫ່ງໃໝ່ ຂອງພວກກໍ່ການຮ້າຍນາໆຊາດອີກ ທ່ານນາງຮິນລາຣີ ຄລິນຕັນ ຣັຖມຸນຕີການຕ່າງປະເທດສະຫະຣັດອອກເດີນທາງມຸ່ງໜ້າໄປຍັງທະວີບອາຟຣິກາໃນວັນຈັນມື້ນີ້ ໃນການຢ້ຽມ ຢາມທ່ີມີວັດຖຸປະສົງ ເພື່ອເນັ້ນໜັກເຖິງຄວາມໝັ້ນໝາຍຂອງຣັຖບານທ່ານໂອບາມາ ທ່ີຈະເຮັດໃຫ້ອາຟຣິກາເປັນບູຣິມະສິດອັນນຶ່ງໃນນະໂຍບາຍການຕ່າງປະເທດຂອງສະຫະຣັດ ບ່ອນຢຸດແວ່ແຫ່ງທຳອິດຂອງແຜນການຢ້ຽມຢາມ 7 ປະເທດໃນທະວີບອັຟຟຣິກາແມ່ນປະເທດເຄັນຢາ ຍ່ອນທ່ີທ່ານນາງຈະເຂົ້າຮ່ວມກອງປະຊຸມວ່າດ້ວຍການຮ່ວມມືດ້ານການຄ້າແລະເສດຖະກິດ ຂອງສະຫະຣັດກັບບັນດາປະເທດໃນເຂດລຸ່ມທະເລຊາຍ Sahara ທີ່ນະຄອນຫລວງ Nairobi ໃນວັນພຸດສັບປະດານີ້ ກອງປະຊຸມດັ່ງກ່າວແມ່ນມີວັດຖຸປະສົງ ເພື່ອຊ່ອຍເພ່ີມທະວີການຄ້າລະຫວ່າງສະຫະຣັດແລະພວກປະເທດໃນທະວີບອາຟຣິກາ ໃນລະຫວ່າງທີ່ຢ້ຽມຢາມເຄັນຢານັ້ນ ຣມຕ ການຕ່າງປະເທດສະຫະຣັດ ມີກຳນົດຈະພົບປະສົນທະນາກັບ Sheikh Sharif Amed ປະທານາທິບໍດີຂອງຣັຖບານໄລຍະຂ້າມຜ່ານຂອງໂຊ ມາເລັຍ ຕໍ່ຈາກນັ້ນ ທ່ານນາງຄລິນຕັນຈະໄປຢ້ຽມຢາມປະເທດອາຟຣິ ກາໃຕ້ ອັງໂກລາ ສາທາຣະນະຣັດປະຊາທິ ປະໄຕ Congo ໄນຈີເຣັຍ ໄລເບເຣັຍ ແລະ Cap Verde ພວກໂຈນທະເລໂຊມາເລັຍໄດ້ປ່ອຍເຮືອພ່ວງຂອງມາເລເຊັຍລຳນຶ່ງ ພ້ອມທັງພວກລູກເຮືອທ່ີເປັນຊາວອິນໂດເນເຊັຍ 11 ຄົນ ຫລັງຈາກໄດ້ກັກໂຕພວກເຂົາເຈົ້າ ມາຕັ້ງແຕ່ເດືອນທັນວາປີແລ້ວນີ້ ເຈົ້າໜ້າທີຝ່າຍເດີນເຮືອທາງທະເລທ່ານນຶ່ງກ່າວວ່າ ໄດ້ມີການຈ່າຍຄ່າໄຖ່ສຳລັບພວກລູກເຮືອເຫລົ່ານີ້ ແຕ່ຍັງບໍ່ຮູ້ຈຳນວນເທື່ອ ຜ່ານມາ ພວກໂຈນທະເລໂຊມາເລັຍໄດ້ຮຽກເອົາຄ່າໄຖ່ ແລະໄດ້ຮັບເງິນຄ່າໄຖ່ເປັນຈຳນວນຫລາຍລ້ານດອນລາ ຈາກພວກເຈົ້າຂອງເຮືອທ່ີຖືກຈີ້ໃນມະຫາສມຸດອິນເດັຍ ແລະໃນເຂດອ່າວ ເອເດິນ (Aden) ນັ້ນ ນັບຕັ້ງແຕ່ວັນທີ 1 ເດືອນມັງກອນປີນີ້ມາ ທາງອົງການ NATO ໄດ້ ສົ່ງກຳລັງໄປປະຕິບັດງານ ເພື່ອປ້ອງກັນການປຸ້ນຈີ້ທາງທະເລນີ້ ໃນເສ້ນທາງເດີນເຮືອ ທ່ີແອອັດລະຫວ່າງເຂດເອເຊັຍແລະຢູໂຣບ ປະເທດໂຊມາເລັຍບໍ່ໄດ້ມີຣັຖບານ ທ່ີປະຕິບັດງານໄດ້ ມາຕັ້ງແຕ່ປີ 1991 ແລະບໍ່ມີສິ່ງຈູງໃຈໃດໆ ໃຫ້ພວກກຸ່ມທະຫານບ້ານແລະກຸ່ມກະບົດຕ່າງໆທ່ີຄວບຄຸມບໍລິເວນເລາະແຄມຝັ່ງທະເລນັ້ນ ທຳການຢຸດຕິ ຫລືຂັດຂວາງພວກໂຈນທະເລ ປະຊາຊົນຟີລິບປິນນັບເປັນໝື່ນໆຄົນ ຊຶ່ງຈຳນວນຫລາຍນຸ່ງເສື້ອສີເຫລືອງ ພາກັນຢືນລຽນແຖວ ຕາມຖນົນຫົນທາງສາຍຕ່າງໆໃນນະຄອນມະນີລາໃນວັນຈັນມື້ນີ້ ໃນຂະນະທ່ີຂະບວນແຫ່ຫີບສົບຂອງອະດີດປະທານາທິບໍດີ Corazon Aquino ຜ່ານໄປ ຫີບສົບທີ່ປົກຄຸມດ້ວຍທຸງຊາດຟີລິບປິນ ແລະວາງຢູ່ບົນດອກໄມ້ສີເຫລືອງ ໄດ້ບັນທຸກໃສ່ລົດບັນບຸກຂນາດໃຫຍ່ຄັນນຶ່ງ ແຫ່ຜ່ານໄປຕາມຊ່ວງນື່ງຂອງຖນົນຫລວງ EDSA  ຊຶ່ງເປັນບ່ອນຊຸມນຸມປະທ້ວງຂອງ ຂະບວນການ ອຳນາດມະຫາຊົນ ທ່ີທ່ານນາງເປັນຜູ້ນຳພາໃນປີ 1986 ເພື່ອໂຄ່ນລົ້ມຈອມຜະເດັດການ Ferdinand Marcos ນັ້ນ ປະຊາຊົນທີ່ຢືນຢູ່ສອງຟາກທາງ ພາກັນຮ້ອງເພງຕ່າງໆທ່ີເປັນທ່ີນິຍົມກັນໃນລະຫວ່າງຂະບວນການຕໍ່ສູ້ເພື່ອປະຊາທິປະໄຕໃນຊຸມປີ 1980 ພ້ອມກັບຖືປ້າຍຄຳຂວັນ ທ່ີຂຽນວ່າ “ຂອບໃຈ Cory Aquino ແລະລາກ່ອນ” ແລະພາກັນເອົາອດກໄມ້ສີເຫລືອງແລະເຈັ້ຍນ້ອຍໆສີເຫລືອງ ຫວ່ານໂຮຍໃສ່ຫີບສົບຂອງທ່ານນາງ ນາງ Kris Aquino ລູກສາວຂອງທ່ານນາງ Cory Aquino ໄດ້ ກ່າວຂອບອົກຂອບໃຈຕໍ່ປະຊາຊົນ ທ່ີໄດ້ສະແດງການສນັບສນຸນແກ່ຍາແມ່ຂອງນາງ ນັບຕັ້ງແຕ່ເພີ່ນໄດ້ເຖິງແກ່ອະສັນຍະກັມ ໃນວັນເສົາຜ່ານມານີ້ ສະມາຊິກສະພາສູງຟີລິບປິນ ທ່ານ Richard Gordon ກ່າວວ່າ ການອອກມາມີໜ້າຂອງປະຊາຊົນໃນຈຳນວນຫລວງຫລາຍຕາມຖນົນຫົນທາງສາຍຕ່າງໆນັ້ນ ແມ່ນເໝາະສົມທີ່ສຸດແລ້ວ ສຳລັບຜູ້ນຳທ່ີຂຶ້ນມາກຳອຳນາດ ຍ້ອນການປະທ້ວງຢູ່ຕາມຖນົນຫົນທາງນັ້ນ